MEMORANDUM TA’ SPJEGAZZJONI

1.KUNTEST TAL-PROPOSTA

•Raġunijiet u objettivi tal-proposta

Fit-23 ta’ Settembru 2020, il-Kummissjoni adottat Komunikazzjoni dwar Patt Ġdid dwar il-Migrazzjoni u l-Ażil li għandu l-għan, fost affarijiet oħra, li jpoġġi fis-seħħ qafas komuni għall-ġestjoni tal-ażil u l-migrazzjoni fil-livell tal-UE u li jippromwovi fiduċja reċiproka bejn l-Istati Membri. Waħda mill-proposti leġiżlattivi li takkumpanja din il-Komunikazzjoni hija l-proposta għal Regolament tal-Parlament Ewropew u tal-Kunsill li jintroduċi skrinjar ta’ ċittadini ta’ pajjiżi terzi fil-fruntieri esterni u li jemenda r-Regolamenti (KE) Nru 767/2008, (UE) 2017/2226, (UE) 2018/1240 u (UE) 2019/817 (ir-“Regolament propost dwar l-Iskrinjar”).

Ir-Regolament propost dwar l-Iskrinjar jindirizza l-isfidi tal-ġestjoni ta’ flussi mħallta ta’ migranti billi jintroduċi skrinjar ta’ qabel id-dħul fil-fruntieri esterni bħala pass importanti biex jiġu eliminati d-differenzi bejn il-kontrolli fil-fruntieri esterni u l-proċeduri ta’ ażil u ritorn. L-objettiv tal-iskrinjar ta’ qabel id-dħul huwa li jiġi żgurat li l-identità taċ-ċittadini ta’ pajjiżi terzi li jaqsmu l-fruntiera esterna mingħajr awtorizzazzjoni kif ukoll kwalunkwe riskju għas-saħħa u s-sigurtà jiġu stabbiliti malajr u li ċ-ċittadini kkonċernati ta’ pajjiżi terzi jiġu riferuti malajr għall-proċedura applikabbli (l-ażil, jew proċeduri li jirrispettaw id-Direttiva (UE) 2008/115/KE (id-Direttiva dwar ir-Ritorn)). Ir-Regolament propost dwar l-Iskrinjar joħloq ukoll qafas tal-UE għall-iskrinjar tal-migranti irregolari maqbuda fit-territorju tal-Istati Membri u li evitaw il-kontrolli fil-fruntieri mad-dħul tagħhom fiż-żona Schengen, bil-ħsieb li tiġi mħarsa aħjar iż-żona Schengen.

Jenħtieġ li l-kontrolli ta’ sigurtà bħala parti mill-iskrinjar ikunu mill-inqas ta’ livell simili għall-kontrolli mwettqa fir-rigward taċ-ċittadini ta’ pajjiżi terzi li japplikaw minn qabel għal awtorizzazzjoni biex jidħlu fl-Unjoni għal soġġorn qasir, kemm jekk ikunu taħt obbligu ta’ viża kif ukoll jekk le.

Għaldaqstant, jenħtieġ li jitwettqu l-verifiki awtomatizzati għall-finijiet ta’ sigurtà fil-kuntest tal-iskrinjar mal-istess sistemi bħal dawk għall-applikanti għal viża jew għal awtorizzazzjoni għall-ivvjaġġar skont is-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS - European Travel Information and Authorisation System), is-Sistema tal-Informazzjoni dwar il-Viża (VIS - Visa Information System), is-Sistema ta’ Dħul/Ħruġ (EES - Entry/Exit System) u s-Sistema ta’ Informazzjoni ta’ Schengen (SIS - Schengen Information System). Jenħtieġ li l-persuni soġġetti għall-iskrinjar jiġu kkontrollati wkoll mas-Sistema Ewropea ta’ Informazzjoni ta’ Rekords Kriminali għaċ-Ċittadini ta’ Pajjiżi Terzi (ECRIS-TCN - European Criminal Records Information System for Third Country Nationals) fir-rigward ta’persuni kkundannati b’rabta ma’ reati terroristiċi u forom oħra ta’ reati kriminali serji, id-data tal-Europol, il-bażi ta’ data ta’ Dokumenti tal-Ivvjaġġar Misruqin u Mitlufin (SLTD - Stolen and Lost Travel Documents) tal-Interpol u l-bażijiet ta’ data ta’ Dokumenti tal-Ivvjaġġar Assoċjati ma’ Avviżi (TDAWN - Travel Documents Associated With Notices) tal-Interpol.

Billi l-aċċess għas-Sistema ta’ Dħul/Ħruġ (“EES”), is-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (“ETIAS”), is-Sistema tal-Informazzjoni dwar il-Viża (“VIS”) u s-Sistema Ewropea ta’ Informazzjoni ta’ Rekords Kriminali għaċ-Ċittadini ta’ Pajjiżi Terzi (“ECRIS-TCN”) huwa neċessarju biex l-awtoritajiet maħtura jwettqu l-iskrinjar, ir-regolamenti li jistabbilixxu dawn il-bażijiet ta’ data jridu jiġu emendati biex jipprevedu dan id-dritt addizzjonali għall-aċċess. Ir-Regolament propost dwar l-Iskrinjar jemenda r-Regolamenti li jistabbilixxu l-VIS, l-EES u l-ETIAS. Dawn ir-regolamenti huma kollha żviluppi tal-acquis ta’ Schengen rigward il-fruntieri, kif inhu r-Regolament propost dwar l-Iskrinjar kollu kemm hu.

Fid-dawl tal-fatt li r-Regolament (UE) 2019/816, li jistabbilixxi l-ECRIS-TCN, mhuwiex żvilupp tal-acquis ta’ Schengen, l-emenda tiegħu ma setgħetx tkun parti mir-Regolament propost dwar l-Iskrinjar. Għaldaqstant, tenħtieġ emenda awtonoma tar-Regolament 2019/816 biex jiġu previsti d-drittijiet għall-aċċess fid-dawl tar-Regolament propost dwar l-Iskrinjar.

Barra minn hekk, ir-Regolament propost dwar l-Iskrinjar jintroduċi obbligu li tiġi kkontrollata d-data bijometrika taċ-ċittadini ta’ pajjiżi terzi kkonċernati mar-Repożitorju Komuni ta’ Informazzjoni dwar l-Identità (CIR - Common Identity Repository) stabbilit bir-Regolamenti (UE) 2019/817 u (UE) 2019/818. L-iskop tal-konsultazzjoni tas-CIR fil-kuntest tal-iskrinjar huwa li jkun jista’ jkun hemm ikkontrollar tad-data ta’ identifikazzjoni li tinsab fl-EES, fil-VIS, fl-ETIAS, fl-Eurodac u fl-ECRIS-TCN f’daqqa, b’mod rapidu u affidabbli, filwaqt li tiġi żgurata protezzjoni massima tad-data u jiġi evitat l-ipproċessar bla bżonn tad-data jew id-duplikazzjoni tagħha.

Filwaqt li r-Regolament propost dwar l-Iskrinjar jipprevedi bidliet fir-Regolament (UE) 2019/817 li japplika għall-EES, il-VIS u l-ETIAS, minħabba l-ġeometrija varjabbli, l-emenda tar-Regolament 2019/818 li tapplika għall-ECRIS-TCN u l-Eurodac ma kenitx parti mir-Regolament propost dwar l-Iskrinjar.

Għaldaqstant, sabiex jingħata aċċess għad-data kollha miġbura fir-Repożitorju Komuni ta’ Informazzjoni dwar l-Identità (CIR) għall-awtoritajiet kollha maħtura fil-kuntest tal-iskrinjar, huwa neċessarju wkoll li jiġi emendat ir-Regolament (UE) 2019/818.

•Konsistenza mad-dispożizzjonijiet ta’ politika eżistenti fil-qasam ta’ politika

Il-proposta tikkontribwixxi biex jintlaħaq l-objettiv li ċ-ċittadini tal-Unjoni jiġu offruti spazju ta’ libertà, sigurtà u ġustizzja mingħajr fruntieri interni, fejn jittieħdu miżuri xierqa għall-prevenzjoni u l-ġlieda kontra l-kriminalità, inkluż il-kriminalità organizzata u t-terroriżmu.

Il-proposta hija konformi mal-finijiet tal-ECRIS-TCN kif previst fl-Artikolu 7 tar-Regolament (UE) 2019/816, b’mod partikolari l-paragrafu 1 ta’ dak l-Artikolu jipprevedi li l-awtoritajiet jistgħu jużaw l-ECRIS-TCN fil-kuntest ta’ “proċeduri tal-viża, proċeduri biex tinkiseb ċittadinanza u proċeduri tal-migrazzjoni, inkluż proċeduri tal-ażil”.

Huwa mingħajr preġudizzju għall-mekkaniżmu tal-iskambju ta’ informazzjoni ta’ rekords kriminali dwar iċ-ċittadini tal-Unjoni bejn l-Istati Membri permezz tas-Sistema Ewropea ta’ Informazzjoni ta’ Rekords Kriminali (ECRIS), kif stabbilit bid-Deċiżjoni 2009/315/ĠAI u d-Deċiżjoni 2009/316/ĠAI.

•Konsistenza ma’ politiki oħra tal-Unjoni